For første gang har en person i Norge trolig dødd av det syntetiske stoffet Furanyl fentanyl.

– Vi fikk inn prøven i månedsskiftet november/desember. Nå er testresultatet klart og mest sannsynlig er stoffet kvinnen døde av Furanyl fentanyl, sier senioringeniør ved Kripos, Elisabeth Drange, til TV 2.

Første tilfelle

Dette er i tilfelle første gang det syntetiske opiodet har ført til dødsfall i Norge.

Kvinnen kjøpte det hun trodde var det reseptbelagte beroligende legemiddelet Xanax på gata i Stavanger.

– Kvinnen ble funnet død i en leilighet i oktober og obduksjonsrapporten viste at hun hadde fått Furanyl fentanyl i blodet, forteller politiførstebetjent Hans Christian Hetland i Sør-Vest politidistrikt til TV 2.

– Dødsårsaken var bruken av Fyranyl fentanyl kombinert med alkohol, forklarer Hetland.

Ulovlig

Flasken med det flytende middelet var merket med Sanax, men viste seg altså å mest sannsynlig være Furanyl fentanyl, som i utlandet har ført til en rekke dødsfall.

– Stoffet er nok kjøpt på gaten i den tro at det var Sanax flasken. Kvinnen hadde injisert stoffet, sier Hetland, som sier at det er første gang stoffet i det hele tatt er registrert i Norge.

Stoffet er 100 prosent syntetisk og fremstilles ulovlig i laboratorier.

FLASKE: Dette var flasken kvinnen kjøpte. Foto: Sverre Holm-Nilsen

Ifølge politiførstebetjenten har ni personer dødd av overdose av Furanyl fentanyl i Sverige, der det har blitt injisert som nesespray.